《普贤寺铁象》
清代·尚镕

南唐刺史边菩萨，象教西来意能达。铸成铁象乘普贤，兵火城中镇争夺。

普贤偶现人天身，铁象何须廿万斤。四蹄踞地厚地裂，下有鳌戴愁掀翻。

香象人夸渡河美，欲行不行色欢喜。神完应可却熊罴，力抟宁愁遇狮子。

当年精铁生深山，岂知铸象灵化顽。消受香烟已千载，胡不驱去排仙班。

频年劫火烧萧寺，身不能焚齿逾利。游魂偶洗象牙潭，魑魅无声老蛟避。

作者简介：江西南昌人，字乔客。诸生。工诗文，精史学，尝著《三国志辨微》，抑刘知几、苏洵而扬陈寿。遍游湖湘、吴越、岭南，后客河南，历主三山、聚星、崇实书院。卒年五十余。有《史记辨正》、《持雅堂诗文集》。